《游罗浮》
宋代·留元崇

远看空碧混崔嵬，近见重重翠作堆。
古木阴中藏洞府，乱云深处出楼台。
文禽耀日来相唤，羽客乘风去不回。
惟有东坡旧游迹，屐痕犹自遍苍苔。

作者简介：留元崇，泉州晋江（今福建泉州）人。筠子，正孙。以荫仕，尝为广东安抚司主管机宜文字，时至罗浮山游（《罗浮山志会编》卷六）。宁宗嘉定间通判兴化军（清道光《福建通志》卷九四）。事见《福建通志》卷一七六《留正传》附。今录诗十首。